The Science of Sleep

The Science of Sleep (La Science des rêves) on vuonna 2006 ensi-iltansa saanut Michel Gondryn käsikirjoittama ja ohjaama fantasiakomedia. Elokuvan pääosissa ovat Gael García Bernal, Charlotte Gainsbourg, Miou-Miou ja Alain Chabat.

Juoni 
Omalaatuisella nuorukaisella Stéphanella on vaikeuksia erottaa unet ja kuvitelmat todesta. Levoton nuorimies juontaa unissaan television puheohjelmaa ja käy läpi traumaattisia lapsuusmuistojaan. Päivisin hän on töissä pienessä mainospainofirmassa ja koettaa pitää yllä romanttista suhdetta naapurista löytyneen sielunsiskon Stéphanien kanssa.

Arvioita 
Turun Sanomien Päivi Valotien mielestä elokuva on yllättävän huono ollakseen Gondryn tekoa, mutta ohjaajan aiempien töiden käsikirjoittajana olikin omintakeinen Charlie Kaufman, kun taas tämän on kirjoittanut Gondry itse. Valotiestä ryhditön tarina ei jaksa kutkuttaa mielikuvitusta tai koskettaa tunteita kovinkaan pitkään, vaan kokonaisuus jää muutaman nokkeluuden ja askartelutasoisen lastenohjelmalavastuksen jalkoihin. Kaufmania olisi kaivannut myös Film-O-Holic.comin Ilari Laamanen tuomaan potkua Gondryn ideoihin. Hän kehuu kekseliäitä unijaksoja, pieniä kuvallisia ja sanallisia yksityiskohtia, mutta valittaa tarinan polkevan paikallaan. ”Gondryn surrealistis-romanttiseen päiväuneen on kiva mennä trippailemaan toviksi, mutta eheäksi kokoillan elokuvaksi Science of Sleepista ei kuitenkaan ole.”

Lähteet 

Michel Gondryn ohjaamat elokuvat
Vuoden 2006 ranskalaiset elokuvat
Ranskalaiset komediaelokuvat
Vuoden 2006 italialaiset elokuvat
Italialaiset fantasiaelokuvat
Italialaiset komediaelokuvat